**KAS VYKO, VYKSTA IR VYKS 2022–2023 MOKSLO METAIS SAVIVALDYBĖJE RENGIANTIS DIEGTI ATNAUJINTĄ UGDYMO TURINĮ MOKYKLOSE**

 **2022 m. lapkričio 29 d** Trakų rajono savivaldybės didžiojoje salėje vyko mokyklų direktorių, direktorių pavaduotojų ugdymui, savivaldybės ir mokyklų UTA komandų vadovų pasitarimas. Pasitarime dalyvavo savivaldybės meras Andrius Šatevičius, mero pavaduotojas Jonas Kietavičius, administracijos direktorė Jolanta Abucevičienė, direktoriaus pavaduotoja Dovilė Daudaitė, Švietimo ir sporto skyriaus specialistai.

Pasitarimo metu pagrindinis dėmesys buvo skirtas pasirengimo savivaldybės bendrojo ugdymo mokyklų atnaujinto ugdymo turinio diegimui situacijos aptarimui, mokyklų vadovų lyderystės, mokytojų pasirengimo ir kompetencijų tobulinimo bei gilinimo klausimams išdiskutuoti. Savivaldybės mero institucijos ir savivaldybės administracijos vadovai įvardino savivaldybės mokyklose problemines sritis, aptarė jų sprendimo būdus ir palinkėjo mokyklų vadovams atsakingai žvelgti į visuomenės poreikių ir ugdymo proceso pokyčius.

Trakų Vytauto Didžiojo gimnazijos direktorė Jolanta Martyncevienė ir Lentvario Motiejaus Šimelionio gimnazijos direktorė Vida Lesauskienė, gvildendamos temą „UTA – veikti pačiam ir/ar įveiklinti kitus“, akcentavo mokyklos vadovo kaip lyderio vaidmenį rengiantis diegti atnaujintą ugdymo turinį nuo 2023 m. rugsėjo 1 d. Svarbus vadovo vaidmuo – suprasti savo mokyklos kultūros ir klimato svarbą, vadovauti mokymui ir mokymuisi, vadovauti kompetencijomis grįsto ugdymo turinio įgyvendinimui, užtikrinti, kad pokyčiai būtų įtraukūs ir keltų mokinių pasiekimų standartus, nustatyti mokytojų motyvavimo būdus. Svarbu suvokti, kaip pasikeitė mokytojams keliami reikalavimai ir kodėl skaitmeninis raštingumas yra toks svarbus ugdymo procese, išanalizuoti skaitmeninio raštingumo svarbą ugdymo turinio atnaujinimui, numatyti tolesnius veiksmus, kuriuos reikia atlikti pristatant ir plėtojant skaitmeninį raštingumą savo mokykloje. Norint įgyvendinti pokyčius ir pasiekti norimą rezultatą nepakanka suprasti bendradarbiaujančios mokyklos kultūros elementus. Bet koks pokytis galimas tik tada, kai jis remiasi mokymosi procesais. Todėl svarbu ugdyti bei kurti profesinę besimokančią bendruomenę, suvokti bendradarbiavimo su socialiniais partneriais ir partnerystės svarbą įgyvendinant atnaujintą ugdymo turinį. Įgyvendinant ugdymo turinio pokyčius prasminga mokyklos bendruomenėje pasikalbėti apie ilgalaikę kryptį, nusimatyti veiklos etapus.

J. Martyncevienė taip pat kalbėjo apie Trakų Vytauto Didžiojo gimnazijos dalyvavimą atnaujinto ugdymo turinio išbandymo tyrime, kurio metu domėtasi, kokių pokyčių savo pamokose mokytojai siekia, ką pirmiausiai reikėtų tobulinti siekiant geresnės pamokos kokybės. Vienas iš tikslų buvo sužinoti, kaip mokytojai supranta sąvoką „kompetencijomis grįstas ugdymas“. Vadovų ir mokytojų uždavinys – pasitikint savo profesiniu potencialu, įveikti iššūkius, augti kartu su jais, plėtoti savo pedagoginės veiklos kompetencijas, lavinti gebėjimus ir įgyti įvairiausių praktinių įgūdžių. Vadovas neatsiejamas lyderis ir pagalbininkas mokytojui. Direktorė įvardijo atnaujinto ugdymo turinio diegimo ugdymo procese sąsajas su gimnazijoje taikomais „Mąstymo mokyklos“ principais, pagal kuriuos teikiama pirmenybė mokymui ir mąstymui, kur į mokymąsi įtraukiama visa bendruomenė.

V. Lesauskienė pasidalino patirtimis ir vykdytomis veiklomis, rengiantis diegti atnaujintą ugdymo turinį gimnazijoje. Taip pat pasidalino žiniomis, įgytomis mokymuose, vykusiuose savivaldybių UTA komandų nariams 2022 m. rugpjūčio-rugsėjo mėn., bei įžvalgomis dėl tolimesnių veiklų savivaldybėje ir gimnazijoje. Gimnazijoje, rengiantis diegti UTA, atliktas ugdymo/si erdvių įsivertinimas, mokymo priemonių inventorizacija, peržiūrėtos sutartys su socialiniais partneriais, aptartas komunikavimo planas. Gimnazijos parengtame UTA komandos veiksmų plane numatyta atnaujinto ugdymo turinio įgyvendinimo stebėsena ir įsivertinimas, mokytojų metodinėje taryboje aptartas ilgalaikio pamokų plano struktūra, metodinėse grupėse vykdyta parengtų pagal atnaujintas bendrąsias programas planų pavyzdžių analizė, aptartos kompetencijos ir jų raiška pamokoje.

Aldona Degutienė, Trakų lopšelio-darželio „Obelėlė“ direktorė, pristatė pranešimą „Kompetencijomis grįstas ugdymas priešmokyklinėje grupėje“ ir kalbėjo apie priešmokyklinio ugdymo sritis, jose ugdomas kompetencijas, pasidalino patirtimi apie ugdytinių pasiekimų vertinimą. Pranešėja akcentavo, kad anksčiau priešmokyklinio ugdymo programoje ugdymas srityse buvo grindžiamas kompetencijomis, o nuo šių mokslo metų kiekvienoje srityje ugdomos visos kompetencijos. Direktorė trumpai apžvelgė priešmokyklinio ugdymo tikslų pokytį nuo 2002 metų:

2002 m. „Padėti tolesniam sėkmingam mokymuisi mokykloje“;

2014 m. „Padėti pasirengti mokytis pagal pradinio ugdymo programą“;

2022 m. „Padėti pasirengti sėkmingai pradėti mokytis mokykloje“.

Nijolė Lisevičienė, Trakų VšĮ Trakų Švietimo centro direktorė, pasidalino įžvalgomis dėl pagalbos organizuojant kvalifikacijos tobulinimo renginius mokytojams, besiruošiantiems įgyvendinti atnaujintą ugdymo turinį. Pranešėja akcentavo, kad gilinant ir didinant mokytojų kompetencijas yra labai svarbus mokyklos vadovo lyderystės vaidmuo. Savivaldybės mokyklose yra puikių mokytojų, tačiau nėra gražios tradicijos dalintis savo darbo patirtimi, bendradarbiauti ir komunikuoti. Tinklaveika tarp savivaldybės mokyklų nėra žymi ir produktyvi. Pažymėtina, kad bendraujant su savivaldybės mokyklų mokytojais, išgirsta, kad jiems nėra labai aiškus patirtinis ugdymas, trūksta pamokų vertinimo ir aptarimų, pradinių klasių mokytojams trūksta mokymo priemonių, turi daug gamintis patys. Kai kurių mokyklų gamtos mokslų ir tiksliųjų dalykų mokytojai vangiai dalyvauja Švietimo centro organizuojamuose mokymuose, seminaruose. Trūksta tęstinės veiklos, kaip pavyzdžiui: Trakų Vytauto Didžiojo gimnazija siekia „Mąstymo mokyklos“ akreditavimo, yra požymiai ir tie patys siekiai Trakų lopšelyje-darželyje „Obelėlė“, tačiau tęstinės grandinės nėra Trakų pradinėje mokykloje. Direktorė visus vadovus kvietė būti aktyviais ir tikrais pagalbininkais mokytojams rengiantis įgyvendinti ugdymo įstaigose atnaujintas bendrąsias ugdymo programas.

Regina Žukienė, Švietimo ir sporto skyriaus vyriausioji specialistė, pristatė Trakų rajono savivaldybės mokyklų pasirengimo situacijos analizę. Spalio mėn. buvo vykdyta mokyklų apklausa, kurioje dalyvavo 11 gimnazijų, 2 pagrindinės mokyklos ir 3 pradinės mokyklos. Daugiausiai savivaldybės mokyklose paskirti atsakingais už UTA diegimą direktorių pavaduotojai ugdymui, visose apklaustose mokyklose suformuotos UTA komandos, 11-je parengti UTA komandų veiksmų planai. Pažymėtina, kad mokyklų komandos prie atliktų darbų įvardijo: atlikta žmogiškųjų ir materialiųjų išteklių analizė, parengti UTA diegimo ir komunikavimo planai, mokyklų tarybose susitarta dėl strateginių veikimo krypčių, aptarti atnaujintų bendrųjų programų projektai ir teikti siūlymai, mokytojai pasiskirstę dalykinėmis sritimis ir domisi jomis, mokyklų vadovai ir mokytojai dalyvauja įvairiuose mokymuose, viešose konsultacijose. Tačiau apklausos atsakymuose buvo įvardinti neatlikti darbai ir numatyti vykdyti: atlikti programų lyginamąją analizę, parengti rekomendacijas dėl ilgalaikių planų, praturtinti mokymo aplinkų ir mokymo priemonių turimą bazę, peržiūrėti vertinimo ir pažangos sistemas, įsivertinti mokytojų poreikį, plačiau supažindinti tėvų bendruomenes su UTA, išanalizuoti BUP pagal dalykus, dalyvauti mokymuose, konferencijose ir kt.

Su mokyklų vadovais susitarta, kad bus savivaldybės UTA komandos narių iniciatyva organizuoti susitikimai (išplėstinės konsultacijos) savivaldybės mokyklų mokytojams 2023 m. sausio mėn. 5–6 dienomis ir mokinių pavasario atostogų metu.

**2023 m. sausio 5 d. vyko pradinio ugdymo programos mokytojų susitikimas-išplėstinė konsultacija Lentvario pradinėje mokykloje.**

Renginį moderavo Ona Ramanauskienė, Lentvario pradinės mokyklos direktorė, savivaldybės UTA komandos narė. Aptartos ir nagrinėtos temos: „Pradinio ugdymo turinio atnaujinimo aktualijos“, „Įtraukusis ugdymas – mokykloms ir vertybė, ir iššūkis“, „Praktika paremtas ugdymas(is)“, UAB „ŠVIESA“ naujų vadovėlių pristatymas. Renginyje dalyvavo Trakų rajono savivaldybės Švietimo ir sporto skyriaus vyriausioji specialistė, savivaldybės UTA komandos koordinatorė Regina Žukienė.

Lentvario pradinės mokyklos mokytoja metodininkė Inga Silinienė pristatė ,,Pradinio ugdymo turinio atnaujinimo aktualijas”. Buvo apžvelgti penki ugdymo turinio atnaujinimo principai: kompetencijomis grįstas ugdymas, atitiktis vaiko raidos tarpsniams, tarpdalykinė integracija, atskirų integruojamųjų programų integracija ir mokytojo pasirenkama ugdymo turinio dalis (30 proc.). Plačiau buvo kalbėta apie 7 kompetencijas atnaujintose ugdymo programose, jų įtaką turiniui ir vertinimui. Buvo panagrinėta, kokie elementai keitėsi lyginant 2008 m. ir atnaujintas 2022 m. programas.

Lentvario pradinės mokyklos mokytojas, specialusis pedagogas Darius Subačius skaitė pranešimą „Įtraukusis ugdymas – mokykloms ir vertybė, ir iššūkis“. Mokytojas priminė, kad įtraukusis ugdymas turi didžiulių iššūkių, tačiau yra būdų, kaip juos įveikti. Kelias nėra lengvas ir tai matyti iš išsakomo mokytojų bei tėvų nerimo. Įtraukusis ugdymas ir įtrauktis apskritai yra nuostabus dalykas, tačiau kita vertus, reikia labai daug mokytis, turėti daug kantrybės, atjautos, jautrumo ir daug dirbti su savimi bei savo nuostatomis.

Lentvario pradinės mokyklos mokytoja metodininkė Danguolė Danilkevičienė ir mokytoja Vida Šmigelskienė dalyviams pristatė pranešimą “Praktika paremtas ugdymas(is)”. Pranešime mokytojos dalijosi savo gerąja patirtimi, kur pagrindiniu akcentu buvo išskirta praktika paremtas ugdymas, integruotos pamokos ir bendradarbiavimas.

Trakų l/d „Obelėlė“ direktorė Aldona Degutienė skaitė kalbėjo tema: „PUG kompetencijų ugdymas“. Ji pasidalijo gerąja patirtimi dirbant pagal UTA ir kompetencijomis grįsta praktika.

Naujus vadovėlius, pratybų sąsiuvinius pagal atnaujintą ugdymo turinį (UTA) pristatė UAB „Šviesa“ vadybininkė Inga Šližienė. Nauji vadovėliai ir pratybų sąsiuviniai „Maži milžinai“ sulaukė mokytojų susidomėjimo.

**2023 m. sausio 6 d. vyko susitikimai-viešosios konsultacijos gimtųjų kalbų, socialinių mokslų ir dorinio ugdymo mokytojams Lentvario Motiejaus Šimelionio gimnazijoje.**

Renginį moderavoLentvario Motiejaus Šimelionio gimnazijosdirektorė Vida Lesauskienė, ir direktorės pavaduotoja ugdymui Giedrė Jurevičienė, savivaldybės UTA komandos narės. Susitikime su mokytojais dalyvavo Trakų rajono savivaldybės mero pavaduotojas Jonas Kietavičius, Švietimo ir sporto skyriaus vedėja Dalia Dzigienė.

Lentvario Motiejaus Šimelionio gimnazijos direktorės pavaduotoja ugdymui Giedrė Jurevičienė kalbėjo Trakų rajono mokytojams apie pagrindinius ugdymo turinio atnaujinimo principus, kurie yra lyg kertinės atramos kalbant apie šiuolaikišką švietimą bei atnaujinamas programas. Buvo paminėti ir trumpai apžvelgti penki didaktikos principai: socialinis konstruktyvizmas, personalizuotas ugdymas, įtraukusis ugdymas, patirtinis mokymasis, projektų metodas. Direktorės pavaduotoja ugdymui G. Jurevičienė pasidžiaugė, jog minimi dalykai nėra naujiena Trakų rajono mokytojams, nes apie aktyvųjį ir patirtinį mokymąsi buvo daug diskutuota ir dalyvauta kvalifikacijos tobulinimo renginiuose, kuriuos organizavo LL3 projekto iniciatyvinė grupė, vadovaujama Švietimo skyriaus vedėjos D. Dzigienės.

Kūrybinių dirbtuvių metu gausiai susirinkusiems rajono lituanistams pranešimus skaitė Trakų Vytauto Didžiojo gimnazijos lietuvių kalbos mokytoja ekspertė Sigita Misevičienė („Kompetencijų raiška lietuvių kalbos ir literatūros pamokose“) bei Rūdiškių gimnazijos lietuvių kalbos mokytoja ekspertė Zita Bartkevičienė („Atnaujintų lietuvių kalbos programų akcentai“). Lituanistai pasidalino savo įžvalgomis, aptarė kylančius klausimus. Net ir kavos pertraukos metu mokytojos dalinosi patirtimi, idėjomis. Po pertraukos mokytojai pasiskirstė į grupeles ir kūrė pamokų planus, didžiausią dėmesį skirdami kompetencijoms (sukurti pamokų planai: B. Sruoga „Giesmė apie Gediminą”, Etiologinių sakmių kūrimas, Giminės medžio sudarymas, A. Lindgren ir jos kūryba).

Socialinių mokslų metodinės grupės moderatorius, Trakų Vytauto Didžiojo gimnazijos istorijos vyresnysis mokytojas Darius Dumčius pristatė naują leidyklos „Šviesa“ istorijos vadovėlį 9 klasei. Mokytojas supažindino su vadovėlio struktūra ir akcentavo kompetencijų ugdymą dirbant su nauju vadovėliu. Vėliau buvo pateiktos užduotys, kurios pareikalavo kompetencijų pritaikymo. Mokytojai dirbdami grupėse diskutavo, aktualia informacija susijusia su dalyko  ugdymo turinio atnaujinimu. Refleksijos metu pasidalino  išgirsta medžiaga apie bendrųjų ugdymo programų pokyčius, siekius, kompetencijas ir  iššūkius. Išklausius mokytojų pasisakymus gimė nemažai naujų tolesnio bendravimo ir bendradarbiavimo idėjų, kurias tikimasi įgyvendinti šiais mokslo metais.

Gimtųjų kalbų (lenkų k., rusų k.) metodinių grupių narių užsiėmimas vyko taip pat labai produktyviai ir sklandžiai. Susitikimo metu  mokytojos dar kartą prisiminė ir aptarė atnaujintų bendrųjų programų pokyčius, aptarė ugdymo kompetencijas, jų raišką pamokoje, pasiekimų sritis ir lygius. Išklausė Trakų gimnazijos lenkų kalbos mokytojos metodininkės Beatos Bagdevičienės pranešimą „Mokymosi turinio pokyčiai“ bei Lentvario „Versmės“ gimnazijos rusų kalbos metodininkės Irinos Grigorjevos pristatymą ,,Mokymosi metodai, kurie padeda įsisavinti pamokos medžiagą“ apie naujų ugdymo metodų taikymą pamokose. Susirinkę gimtųjų kalbų mokytojai sukūrė trijų pamokų planus (lenkų ir rusų k. ) pagal atnaujintą programą.

Dorinio ugdymo mokytojai išklausė Lentvario Motiejaus Šimelionio gimnazijos etikos mokytojos metodininkės Daivos Prakapaitės pranešimą „Bendrųjų ir dalykinių mokytojų kompetencijų tobulinimas rengiantis pamokai pagal UTA“. Pranešimo metu mokytojai buvo supažindinti su naujomis kompetencijomis, buvo pristatyti  ugdymo turinio atnaujinimo principai. Kokie elementai keičiasi iš esmės? Mokytojams buvo svarbūs kertiniai dalykai, su kuriais susijęs ugdymo turinio atnaujinimas: 1. kompetencijomis grįstas ugdymas, 2. atitiktis vaiko raidos tarpsniams, 3. tarpdalykinė integracija, 4. atskirtų integruojamųjų programų integracija, 5. mokytojo pasirenkama ugdymo turinio dalis (30 proc). Mokytojai kūrybinėse dirbtuvėse sukūrė 2 etikos ir 2 tikybos pamokų planus pagal atnaujintas ugdymo programas atsižvelgiant į visus reikalavimus.

Reflektuodami mokytojai išsakė mintis, jog džiaugiasi susitikę, pasitvirtinę, kad eina teisingu keliu, ir dabar lauks patvirtinto „[Dalykų tarpinių patikrinimų ir valstybinių brandos egzaminų užduočių aprašo](https://www.emokykla.lt/upload/EMOKYKLA/BP/VBE_uzduociu_aprasas_4.pdf)“. Refleksijos metu mokytojai džiaugėsi, kad galėjo susitikti, pasiklausyti pranešimų, pabendrauti, pasidalinti savo įžvalgomis. Dėkojo organizatoriams už organizuotą renginį rajono mokytojams. Tikimasi, kad renginio tikslas – padėti mokytojams sėkmingai pasirengti dirbti pagal atnaujintas programas – buvo pasiektas ir UTA bus sėkmingai įgyvendintas Trakų rajono švietimo įstaigose.

**2023 m. sausio 6 d. Trakų Vytauto Didžiojo gimnazijoje vyko susitikimai-viešosios konsultacijos užsienio kalbų, gamtos ir tiksliųjų mokslų mokytojams.**

Susirinkusius mokytojus pasveikino Trakų rajono savivaldybės meras Andrius Šatevičius, mero

pavaduotojas Jonas Kietavičius, Trakų Vytauto Didžiojo gimnazijos direktorė Jolanta Martyncevienė.

Susitikimų ir konsultacijų metu visas dėmesys ir akcentai buvo skirti pasirengimui diegti atnaujintą ugdymo turinį nuo 2023 m. rugsėjo 1 d. savivaldybės bendrojo ugdymo mokyklose.

Užsienio kalbų mokytojų susitikimui vadovavo ir moderavo Rita Sadovskienė, Trakų Vytauto Didžiojo gimnazijos direktoriaus pavaduotoja ugdymui, savivaldybės UTA komandos narė, Dalia Valikonienė, Trakų Vytauto Didžiojo gimnazijos anglų kalbos mokytoja ekspertė. Pranešėjos organizavo teorinius ir praktinius užsiėmimus užsienio anglų, rusų ir vokiečių kalbų mokytojams,

Gamtos ir tiksliųjų mokslų mokytojų išplėstinę konsultaciją moderavo Marian Kuzborski, Trakų gimnazijos direktorius, savivaldybės UTA komandos narys ir Regina Žukienė, savivaldybės administracijos Švietimo ir sporto skyriaus vyriausioji specialistė, savivaldybės UTA komandos koordinatorė. Pranešimus skaitė ir praktinius užsiėmimus organizavo: Sigita Zalitienė, Trakų Vytauto Didžiojo gimnazijos biologijos mokytoja ekspertė „Gamtos mokslų bendroji programa“, „Pamokos planavimas“, Dovilė Žigienė, Trakų Vytauto Didžiojo gimnazijos matematikos mokytoja metodininkė „Matematika. Pamoka, veikla, pokyčiai“ ir Jūratė Leščinskienė, matematikos mokytoja.

Mokytoja S. Zalitienė, kalbėdama apie Gamtos mokslų atnaujintą bendrąją programą, pagrindinį dėmesį skyrė gamtos mokslų dermei, tarpdalykinių temų integravimui, kompetencijų ugdymui, pamokos planavimui, mokinių pasiekimų vertinimui pagal pasiekimų lygius.

Mokytoja D. Žigienė pristatė Pagrindinio ugdymo matematikos bendrosios programos įgyvendinimo rekomendacijas. Pranešėja akcentavo, kuo atnaujintas ugdymo turinys skiriasi nuo dabartinės ugdymo programos, ko bus nesimokę 5, 6, 7, 8, 9 klasių mokiniai iš ankstesnių metų programų, kodėl svarbu derinti skaitmenines ir popierines mokymo(si) priemones.

Renginio metu mokytojai pasidalino savo įžvalgomis, aptarė kylančius klausimus, dar kartą prisiminė ir aptarė atnaujintų bendrųjų programų pokyčius, aptarė ugdymo kompetencijas, jų raišką pamokoje, pasiekimų sritis ir lygius. Kėlė klausimus dėl dienynų pildymo, naujų vadovėlių įsigijimo, kaip panaudoti kitą dalyko mokymui(si) skirtą laiką (apie 30 proc.), kaip turėtų vykti pamokos pagal atnaujintas bendrąsias programas, kaip parengti teminius planus, kaip dėstomąjį dalyką integruoti su kitais mokomaisiais dalykais, kaip naudoti bendras kompiuterines programas ir kt.

Reflektuodami mokytojai džiaugėsi suaktyvinta rajoninių metodinių būrelių veikla, dėkojo organizatoriams už organizuotą renginį, išsakė savo lūkesčius ir siūlymus: organizuoti savivaldybės mokyklų mokytojų, dalyvavusių mokymuose 2023 metais, konsultacijas kitiems savivaldybės mokyklų mokytojams, skatinti rajono metodinių būrelių mokytojus organizuoti atviras integruotas pamokas, organizuoti rajoninę mokytojų konferenciją „Pasidalinimas gerąja darbo patirtimi“, tęsti praktines konsultacijas dėl atnaujinto ugdymo turinio diegimo mokyklose. Darbo grupėse kilo naujų savanoriškų iniciatyvų: Trakų Vytauto Didžiojo gimnazijos chemijos mokytoja metodininkė Dalia Bartkienė ir fizikos mokytoja ekspertė E. Šišenina pakvietė chemijos ir fizikos mokytojus į atviras Trakų VDG integruotas chemijos-fizikos pamokas, biologijos mokytojai susitarė organizuoti atviras veiklas vasario mėn. Lentvario Motiejaus Šimelionio gimnazijoje, o kovo mėn. Trakų Vytauto Didžiojo gimnazijoje.

**2023 m. sausio 25 d. ir vasario 3 d.** savivaldybės mokyklų mokytojai pakviesti dalyvauti VšĮ Trakų švietimo centro organizuojamame 2 dienų seminare „Pasirenkame dirbti pagal atnaujintą ugdymo turinį“ ir išklausyti modulį „Kompetencijomis grįsta pamoka/veikla“. Modulyje numatyta pristatyti ir aptarti pagrindinius UTA aspektus bei kompetencijomis grįstos pamokos planavimą, tikslų ir krypties nustatymą, pamokos vertinimą ir kt. Programos dalyviams numatyti pateikti praktinio pobūdžio rekomendacijas, kurias pritaikytų įgyvendinant atnaujintą ugdymo turinį, tobulinant pamokos planavimo, organizavimo, vadovavimo pamokai gebėjimus.

 **2023 m.. balandžio 19–22 dienomis** planuojama vykdyti mokytojų, dalyvavusių mokymuose 2021–2022 mokslo metais ir dalyvaujančių 2022–2023 mokslo metais, patirties sklaidą savivaldybės mokyklose.

Trakų rajono savivaldybės UTA komandos informacija